Document ID: 32006D0330

KOMISSION PÄÄTÖS,
tehty 5 päivänä huhtikuuta 2006,
eläinten terveyttä ja kansanterveyttä koskevista edellytyksistä ja todistusmalleista ihmisravinnoksi tarkoitettujen lihavalmisteiden tuonnissa kolmansista maista sekä päätösten 97/41/EY, 97/221/EY ja 97/222/EY kumoamisesta tehdyn päätöksen 2005/432/EY muuttamisesta
(tiedoksiannettu numerolla K(2006) 1319)
(ETA:n kannalta merkityksellinen teksti)
(2006/330/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinten terveyttä ja kansanterveyttä koskevista vaatimuksista sellaisten tuotteiden yhteisön sisäisessä kaupassa ja yhteisöön tuonnissa, joita eivät koske direktiivin 89/662/ETY ja, taudinaiheuttajien osalta, direktiivin 90/425/ETY liitteessä A olevassa I luvussa mainittujen erityisten yhteisön säädösten kyseiset vaatimukset, 17 päivänä joulukuuta 1992 annetun neuvoston direktiivin 92/118/ETY (1) ja erityisesti sen 10 artiklan 2 kohdan c alakohdan,
ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (2) ja erityisesti sen 8 artiklan johdantokappaleen, 8 artiklan 1 kohdan ensimmäisen alakohdan, 8 artiklan 4 kohdan, 9 artiklan 2 kohdan b alakohdan sekä 9 artiklan 4 kohdan b ja c alakohdan,
sekä katsoo seuraavaa:
(1)
Luettelosta kolmansista maista tai niiden osista sekä eläinten terveyttä ja kansanterveyttä sekä eläinlääkärintodistuksia koskevista vaatimuksista tiettyjen elävien eläinten ja tuoreen lihan tuonnissa yhteisöön 21 päivänä joulukuuta 1976 tehdyssä neuvoston päätöksessä 79/542/ETY (3) vahvistetaan eläinten terveyttä koskevat edellytykset tuotaessa yhteisöön eläviä eläimiä, lukuun ottamatta hevoseläimiä, ja tällaisten eläinten tuoretta lihaa, ei kuitenkaan raakalihavalmisteita.
(2)
Komission päätöksessä 2005/432/EY (4) vahvistetaan eläinten terveyttä ja kansanterveyttä koskevat säännöt tuotaessa yhteisöön tiettyjä lihavalmiste-eriä sekä esitetään luettelot niistä kolmansista maista ja kolmansien maiden osista, joista kyseisten tuotteiden tuonti on sallittava. Lisäksi päätöksessä vahvistetaan kansanterveyttä ja eläinten terveyttä koskevat todistusmallit ja kyseisiltä tuotteilta vaadittua käsittelyä koskevat säännöt.
(3)
Tuotaessa tuoretta lihaa yhteisöön on tarpeen varmistaa, että kolmansien maiden ja etenkin Brasilian, Namibian ja Etelä-Afrikan mahdollinen aluejako otetaan asianmukaisesti huomioon, jotta varmistetaan, että lihavalmisteissa käytetty liha ei ole peräisin eläimistä, jotka ovat lähtöisin taudin vuoksi rajoitusten kohteena olevilta tiloilta, jotta selkiytetään muiden eläimenosien käyttöä tietyissä lihavalmisteissa ja jotta esitetään selkeästi lihavalmisteissa käytettyä riistalintujen lihaa koskevat vaatimukset.
(4)
Serbia ja Montenegro ovat tasavaltoja, joilla on omat tullialueensa ja jotka yhdessä muodostavat valtioliiton. Ne olisi tämän vuoksi lisättävä kumpikin erikseen niiden kolmansien maiden ja kolmansien maiden osien luetteloon, joista lihavalmisteiden tuonti on sallittava.
(5)
Päätös 2005/432/EY olisi tämän vuoksi muutettava vastaavasti.
(6)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätös 2005/432/EY seuraavasti:
1)
Korvataan 4 artikla seuraavasti:
”4 artikla
Lihavalmisteiden alkuperään ja käsittelyyn liittyvät eläinten terveyttä koskevat edellytykset
Edellyttäen että liitteessä I olevassa 1 ja 2 kohdassa asetettuja lihavalmisteiden alkuperää ja käsittelyä koskevia edellytyksiä noudatetaan, jäsenvaltioiden on sallittava seuraavista kolmansista maista ja kolmansien maiden osista peräisin olevien lihavalmisteiden tuonti:
a)
kun on kyse lihavalmisteista, joille ei tarvitse tehdä liitteessä I olevan 2 kohdan a alakohdan ii alakohdassa tarkoitettua erityiskäsittelyä, liitteessä II olevassa 2 osassa luetellut kolmannet maat ja kyseisen liitteen 1 osassa mainitut kolmansien maiden osat;
b)
kun on kyse lihavalmisteista, joille on tehtävä liitteessä I olevan 2 kohdan a alakohdan ii alakohdassa tarkoitettu erityiskäsittely, liitteessä II olevassa 2 ja 3 osassa luetellut kolmannet maat ja kyseisen liitteen 1 osassa mainitut kolmansien maiden osat.”
2)
Korvataan liitteet I, II ja III tämän päätöksen liitteellä.
2 artikla
Tätä päätöstä sovelletaan 1 päivästä heinäkuuta 2006.
Ennen tämän päätöksen soveltamispäivää annettuja eläinten terveyttä ja kansanterveyttä koskevia todistuksia saa kuitenkin käyttää 1 päivään lokakuuta 2006 saakka.
3 artikla
Tämä päätös on osoitettu kaikille jäsenvaltioille.
Tehty Brysselissä 5 päivänä huhtikuuta 2006.

Labels: 0
3
17
5